Audis el-stationcar kører 700 kilometer på en opladning

De elektriske familiebiler begynder for alvor at dukke op nu. I denne måned dukker kinesiske MG5 op i de danske MG Brand Stores, og tyske Audi er klar til at vise deres vision. Den hedder Audi A6 Avant e-tron, har både 700 kilometers rækkevidde og en ladeeffekt på hele 270 kW.

Selv om det altså er en konceptbil, hævder Audi, at den er meget tæt på den serieproducerede model. Billig bliver den næppe.

Ligesom Audi A6 e-tron concept, der blev præsenteret i april 2021 i forbindelse med Shanghai Auto Show, bliver A6 Avant også forsynet med en komplet elektrisk drivlinje baseret på den fremtidige PPE-platform, som er udviklet under ledelse af Audi.

Takket være 800 V-systemet og en ladeeffekt på op til 270 kW kan bilen på kun 10 minutter ved en lynoplader oplades med tilstrækkelig energi til at køre cirka 300 kilometer.

Bilen viser desuden et nyt designkoncept med samme mål som A6 Sportback e-tron. Karrosseriet, som har en længde på 4,96 m, en bredde på 1,96 m og en højde på 1,44 m, hører til i luksusklassen og svarer til de aktuelle modeller i Audi A6-/A7-modelrækken. Markante designelementer som den lukkede singleframe og den gennemgående lysstribe på bilens bagende skal understrege slægtskabet med de øvrige eldrevne Audi modeller i e-tron-modelprogrammet.

Se Audi præsentere A6 Avant e-tron konceptet.

Lysstriben kan også bruges til at skabe næsten ubegrænsede variationer af digitale lyssignaturer. En ny funktion i baglygterne er de digitale OLED-elementers tredimensionelle arkitektur, der gør det muligt at opleve det dynamiske lysshow ikke kun i to dimensioner som tidligere men med 3D-effekt.

Tekniske data:

PPE (Premium Platform Electric)

800 volt

ladeeffekt på op til 270 kW

100 kWh batteri

10 min. opladning giver ca. 300 km rækkevidde

5-80% SoC på under 25 min.

mere end 700 km rækkevidde

quattro firehjulstræk eller baghjulstræk

350 kW ydelse

800 Nm

0-100 km/t på under 4 sek. for hurtigste model

De første Audi-serieproduktionsmodeller, der er bygget på PPE-platformen, vil løbende blive afsløret startende fra 2023.

Audis el-stationcar kører 700 kilometer på en opladning